62024TJ0530_RES
Дело T‑530/24
FUсрещуЕвропейски парламент
Решение на Общия съд (четвърти състав) от 29 октомври 2025 година
„Публична служба — Длъжностни лица — Социална сигурност — Член 73 от Правилника — Злополука — Отхвърляне на декларацията за злополука — Късно подадена декларация — Неспазване на срока от десет работни дни след датата на злополуката — Понятие за законосъобразна причина“
Длъжностни лица — Социална сигурност — Осигуряване за злополука и професионално заболяване — Злополука — Късно подадена декларация — Отхвърляне — Изключение — Форсмажорни обстоятелства или законосъобразна причина — Понятие — Отхвърляне на декларация, която е подадена късно, без за това да има форсмажорни обстоятелства или законосъобразна причина — Нарушаване на принципа на добра администрация и неизпълнение на задължението за полагане на грижа — Липса
(Правилник за длъжностните лица, член 73, параграф 1; Правила относно осигурителното покритие срещу злополуки и професионални заболявания, член 2, параграф 1 и член 15, параграфи 1 и 2)
(вж. т. 38—40, 42—45 и 48)
Длъжностни лица — Социална сигурност — Осигуряване за злополука и професионално заболяване — Злополука — Късно подадена декларация — Отхвърляне — Задължение за мотивиране — Обхват
(член 296 ДФЕС; Харта на основните права на Европейския съюз, член 41, параграф 2, буква в); Правила относно осигурителното покритие срещу злополуки и професионални заболявания, член 15, параграф 2)
(вж. т. 41)
Длъжностни лица — Социална сигурност — Осигуряване за злополука и професионално заболяване — Злополука — Режим на покритие — Подчиняване на изискване за спазване на срок при подаване на декларациите — Несъвместимост с Правилника — Липса
(Правилник за длъжностните лица, член 73, параграф 1; Правила относно осигурителното покритие срещу злополуки и професионални заболявания, член 15, параграф 2)
(вж. т. 57—61)
Резюме
В решението си Общият съд отхвърля жалбата, с която FU, длъжностно лице на Европейския парламент, иска отмяна на решението на Парламента за отхвърляне на декларацията ѝ за злополука (наричано по-нататък „обжалваното решение“) и дефинира понятието за законосъобразна причина, допускаща осигурено лице да декларира злополука след изтичането на предвидения за това в Правилата относно осигурителното покритие (
1
) срок.
През август 2023 г., по време на пътуване в Гърция, жалбоподателката усеща болка в дясното коляно при приземяване след скок. Тя отива на лекар, който ѝ препоръчва да направи ядрено-магнитен резонанс (ЯМР), след като отокът на коляното спадне.
След като се завръща от пътуването, жалбоподателката продължава да изпитва болки в коляното и през септември 2023 г. се консултира с лекуващия си лекар, който ѝ препоръчва да извърши някои медицински изследвания. Въз основа на резултатите от ЯМР лекар, специалист по ортопедия, препоръчва на жалбоподателката да се консултира с хирург, за да получи второ мнение с оглед извършване евентуално на хирургическа интервенция. Впоследствие хирург и още един специалист потвърждават необходимостта от такава интервенция.
През ноември 2023 г. жалбоподателката декларира злополуката пред Парламента. Няколко дни по-късно с обжалваното решение институцията уведомява жалбоподателката, че отхвърля декларацията ѝ, тъй като е подадена след предвидения за това срок.
Съображения на Общия съд
Общият съд най-напред припомня, че съгласно Правилата относно осигурителното покритие осигуреното лице, претърпяло злополука, или правоимащите лица са длъжни да съобщят за злополуката на администрацията на институцията, към която се числи осигуреното лице. Срокът от десет работни дни, в който трябва да се подаде декларацията, започва да тече от датата на злополуката. Този срок може да бъде удължен при форсмажорни обстоятелства или по друга законосъобразна причина и при условие че осигуреното лице представи доказателство за злополуката и посочи връзката между злополуката и пораженията върху своето физическо и психично здраве.
В този контекст понятието за законосъобразна причина трябва да се прилага стриктно, тъй като, от една страна, представлява изключение от установеното задължение за подаване на декларацията за злополука не по-късно от десет работни дни след датата на злополуката, и от друга страна, е свързано с разпоредби на правото на Съюза, които дават право на финансови плащания.
С оглед на това понятието за законосъобразна причина следва да се тълкува в смисъл, че осигуреното лице трябва да докаже, че независещи от него извънредни обстоятелства са го поставили в невъзможност да подаде декларацията не по-късно от десет работни дни след датата на злополуката.
Всъщност само по себе си представянето на доказателства за злополуката не е достатъчно, за да оправдае късното подаване на декларацията. При все това, дори и да не може да получи допълнително осигурително обезщетение за злополука поради липса на доказателства за форсмажорни обстоятелства или друга законосъобразна причина, осигуреното лице отговаря на условията по общата здравноосигурителна схема за възстановяване на направените от него медицински разноски.
В случая не може да се приеме, че жалбоподателката — след като е посочила в декларацията си симптомите, които е забелязала на следващия ден след злополуката, препоръката на прегледалия я този ден лекар да направи ЯМР, като се върне от пътуването, и продължаващите болки — не е знаела, че е претърпяла злополука по смисъла на Правилата относно осигурителното покритие до изтичането на десет работни дни след датата на злополуката. Ето защо твърдението ѝ, че късно е осъзнала сериозността на нараняването, не може да се счита за законосъобразна причина, оправдаваща късното подаване на декларацията ѝ за злополуката.
Освен това, видно от формуляра, към декларацията за злополука трябва да се приложи издадено от лекар медицинско удостоверение. За подаването на такава декларация обаче не се изисква да има поставена пълна диагноза. Правилата относно осигурителното покритие изискват представяне само на медицинско удостоверение, описващо естеството на травмите и вероятните последствия от злополуката.
Въз основа на изложените съображения Общият съд приема, че жалбоподателката не е доказала наличие на форсмажорни обстоятелства или друга законосъобразна причина, които да са я възпрепятствали да спази предвидения в Правилата относно осигурителното покритие срок от десет работни дни.
(
1
)	Общи правила относно осигурителното покритие срещу злополуки и професионални заболявания на длъжностни лица на Европейските общности, приети на 13 декември 2005 година от институциите на Съюза на основание член 73 от Правилника за длъжностните лица на Европейския съюз (наричани по-нататък „Правилата относно осигурителното покритие“).